CELEX: 52015PC0469
Language: sl
Date: 2015-10-01
Title: Predlog SKLEP SVETA o stališču, ki ga sprejme Evropska unija v okviru ministrske konference Svetovne trgovinske organizacije glede pristopa Republike Liberije k STO

EVROPSKA KOMISIJA
            Bruselj, 1.10.2015
            COM(2015) 469 final
            2015/0230(NLE)
            Predlog
            SKLEP SVETA
            o stališču, ki ga sprejme Evropska unija v okviru ministrske konference Svetovne trgovinske organizacije glede pristopa Republike Liberije k STO
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Članice Svetovne trgovinske organizacije (STO) in Republika Liberija so dosegle sklepno fazo sporazuma o pogojih za pristop Republike Liberije k Svetovni trgovinski organizaciji. Pogajanja so se začela pred osmimi leti, ko je Republika Liberija leta 2007 vložila prošnjo za članstvo v STO. Povzetek pogojev za pristop je naveden v točki 5.
            
            
               Ob predložitvi pogojev za pristop Republike Liberije k STO v odobritev Svetu Komisija meni, da so ti pogoji uravnotežen in ambiciozno zastavljen sveženj zavez za odpiranje trga, ki bodo Republiki Liberiji in tudi njenim trgovinskim partnericam v STO prinesle znatne koristi. Prošnja Liberije za pristop je bila pregledana v skladu s smernicami, ki jih ureja Generalni svet STO o pristopu najmanj razvitih držav, in ob upoštevanju vseh dvostranskih trgovinskih odnosov z Liberijo v okviru partnerstva EU-AKP.
            
            
               •Usklajenost z obstoječimi določbami politike na tem področju
            
            
               Multilateralizem je v središču trgovinske politike EU in Evropska unija podpira pristop tretjih držav k STO pod ustreznimi pogoji. 
            
            
               •Usklajenost z drugimi politikami Unije
            
            
               Predlog, ki je skladen z zunanjim delovanjem in razvojno politiko EU, bo utrdil vlogo Liberije v multilateralnem trgovinskem sistemu v skladu s smernicami, ki jih ureja Generalni svet STO o pristopu najmanj razvitih držav, in ob upoštevanju vseh dvostranskih trgovinskih odnosov z Liberijo v okviru partnerstva EU-AKP. 
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Da bi lahko EU uradno podprla članstvo Republike Liberije v STO, mora Svet v skladu s členom 218(9) Pogodbe o delovanju Evropske unije sprejeti sklep o odobritvi pogojev za pristop Liberije.
            
            
               •Subsidiarnost (za neizključno pristojnost) 
            
            
               Ni relevantno. EU ima izključno pristojnost za trgovino.
            
            
               •Sorazmernost
            
            
               Ni relevantno. Potreben je sklep Sveta v skladu s členom 218(9).
            
            
               •Izbira instrumenta
            
            
               Ni relevantno. Potreben je sklep Sveta v skladu s členom 218(9).
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
         
         
            
               •Naknadne ocene in preverjanja ustreznosti obstoječe zakonodaje
            
            
               Ni relevantno.
            
            
               •Posvetovanja z zainteresiranimi stranmi
            
            
               Ni relevantno.
            
            
               •Zbiranje in uporaba strokovnih mnenj
            
            
               Ni relevantno.
            
            
               •Ocena učinka
            
            
               Ni potrebna. Potreben je sklep Sveta v skladu s členom 218(9).
            
            
               •Ustreznost in poenostavitev predpisov
            
            
               Predlog ni povezan s programom REFIT.
            
            
               •Temeljne pravice
            
            
               Predlog nima posledic za varstvo temeljnih pravic.
            
            
               4.PRORAČUNSKE POSLEDICE
            
            
               Predlog nima proračunskih posledic.
            
            
               5.DRUGI ELEMENTI
            
            
               •Izvedbeni načrti in ureditve spremljanja, ocenjevanja in poročanja
            
            
               Ni relevantno.
            
            
               •Podrobna obrazložitev specifičnih določb predloga
            
            
               Povzetek pogojev za pristop
            
            
               Seznami zavez
            
         
         
            
               Blago (na splošno)
            
            
               Povprečna končna usklajena carinska stopnja na seznamu zavez za pristop Liberije je 26,6 %.
            
            
               Povprečna končna usklajena carinska stopnja za kmetijske proizvode (23,6 %) je nižja od stopnje, ki je bila ugotovljena za industrijske izdelke (27,2 %). 
            
            
               Liberija bo večino končnih usklajenih carinskih stopenj uvedla z datumom pristopa. Za 249 tarifnih postavk, tj. 4 % svojega seznama zavez, bo Liberija končne usklajene carinske stopnje uvedla šele leta 2019.
            
            
               Te povprečne tarifne stopnje so za državo, ki sodi med najmanj razvite države, na zelo visoki ravni, zlasti ob upoštevanju majhnosti in ranljivosti liberijskega gospodarstva. 
            
            
               Industrijski izdelki 
            
            
               Povprečna končna usklajena carinska stopnja za nekmetijske izdelke je 27,2 %.
            
            
               Liberija bo uskladila 100 % svojega seznama in prevzela usklajene carinske stopnje za vse industrijske izdelke.
            
            
               Najvišje tarife znašajo 50 % za barve, gospodinjsko plastiko, papir za sanitarne potrebe in leseno pohištvo.
            
            
               Kmetijski proizvodi 
            
            
               Povprečna končna usklajena carinska stopnja za kmetijske proizvode je 23,6 %.
            
            
               Najvišje tarife v kmetijstvu znašajo 50 % za kakavova semena, paradižnikov kečap in mineralne vode.
            
            
               Storitve 
            
            
               Seznam Liberije v zvezi s posebnimi zavezami za storitve je zelo obsežen in ambiciozen glede na njen status najmanj razvite države. Liberija bo prevzela zaveze glede dostopa do trga in nacionalne obravnave na širšem področju storitev, vključno s strokovnimi, računalniškimi in drugimi poslovnimi storitvami, komunikacijskimi storitvami, storitvami na področju gradbeništva, distribucije, zasebnega izobraževanja, okolja, financ (zavarovalništvo in bančništvo), storitvami zasebno financiranega zdravstva in sociale, turističnimi, rekreacijskimi, kulturnimi in športnimi storitvami ter storitvami prevoza (storitve pomorskega prevoza ter prevoza po celinskih vodah in cestah ter pomožne storitve za vse vrste prevoza).
            
            
               Zaveze po protokolu
            
            
               V zadnji večstranski fazi pristopnega procesa so si članice STO skupaj prizadevale zagotoviti temeljno skladnost trgovinskih zakonov in ustanov Libije s predpisi in sporazumi STO ter jih navedle v poročilu delovne skupine. 
            
            
               Za izvajanje nekaterih zavez STO se je zahtevala tehnična pomoč in/ali prehodna obdobja. V zvezi s prehodnimi obdobji mora Liberija do 1. avgusta 2017 zagotoviti polno skladnost z zavezami STO v zvezi s pristojbinami in stroški glede uvoza in izvoza, tehničnimi ovirami v trgovini ter sanitarnimi in fitosanitarnimi ukrepi. Liberija bo do 1. avgusta 2019 lahko obdržala tudi nekatere naložbene spodbude, ki niso skladne z naložbenimi ukrepi v zvezi s trgovino.
            
            
               2015/0230 (NLE)
            
            
               Predlog
            
            
               SKLEP SVETA
            
         
         
            
               o stališču, ki ga sprejme Evropska unija v okviru ministrske konference Svetovne trgovinske organizacije glede pristopa Republike Liberije k STO
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti člena 91, člena 100(2) in prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Vlada Republike Liberije je 13. junija 2007 zaprosila za pristop k Marakeškemu sporazumu o ustanovitvi Svetovne trgovinske organizacije (STO) v skladu s členom XII navedenega sporazuma.
            
            
               (2)Delovna skupina za pristop Republike Liberije je bila ustanovljena 18. decembra 2007, da se dogovori o pristopnih pogojih, sprejemljivih za Republiko Liberijo in vse članice STO.
            
            
               (3)Komisija je v imenu Unije s pogajanji določila celovit sklop zavez Republike Liberije za odpiranje trga, ki so skladne s smernicami, ki jih ureja Generalni svet STO o pristopu najmanj razvitih držav in ki izpolnjujejo zahteve Unije ob upoštevanju dvostranskih trgovinskih odnosov z Republiko Liberijo v okviru partnerstva EU-AKP.
            
            
               (4)Te zaveze so zdaj zajete v Protokolu o pristopu Republike Liberije k STO.
            
            
               (5)Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Republiki Liberiji.
            
            
               (6)Protokol o pristopu bi zato bilo treba odobriti.
            
            
               (7)Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Člen IV.2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.
            
            
               (8)Zato je treba sprejeti stališče, ki ga bo Unija zagovarjala v okviru ministrske konference STO glede pristopa Republike Liberije k STO –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki ga Evropska unija sprejme v okviru ministrske konference Svetovne trgovinske organizacije glede pristopa Republike Liberije k STO, je, da se ta pristop odobri.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
            
         
         
            
               
                     Predsednik